बर्मा के रक्षा मंत्री हला मिंग ने सिंगापुर में एक सम्मेलन में कहा कि नई सरकार 'परमाणु मामलों पर सभी कार्रवाईयों को पहले से ही खत्म कर दिया है.'साल 2010 में बर्मा से भागे एक सैनिक और इंजीनयिर ने दावा किया था कि बर्मा ने परमाणु हथियारों के हासिल करने के लिए काम शुरू कर दिया है.हालांकि हला मिंग ने दावा किया कि बर्मा ने कभी भी परमाणु हथियारों के क्षेत्र में काम नहीं किया.उन्होंने कहा कि पिछली हुकुमत ने परमाणु तकनीक के क्षेत्र में कुछ अध्ययन का काम शुरू किया था.लेकिन उन्होंने जोर देकर कहा कि 'वह अध्ययन सुरक्षा के क्षेत्र से संबधित नहीं था, न ही वो हथियारों के लिए था' और उस शोध में 'हमारी दिक्कतों की वजह से बहुत प्रगति नहीं हो पाई.'उन्होंने कहा कि नई हुकुमत ने इस काम पर रोक लगा दी है.पूर्व में इस बात के आरोप लगते रहे थे कि बर्मा के इस शोध में उसे उत्तर कोरिया की मदद हासिल है. साल 2010 में विकिलीक्स में प्रकाशित खुफिया दस्तावेजों से ये बात फिर सामने आई थी.हला मिंग ने श्रोताओं के बीच से उठे इस प्रस्ताव से मना कर दिया कि संयुक्त राष्ट्र की परमाणु निगरानी संस्था, अंतरराष्ट्रीय आणविक ऊर्जा एजेंसी को बर्मा जाकर इस बात की जांच करने की इजाजत दी जाए.